Matúš Kučera

Prof. PhDr. Matúš Kučera, DrSc. (* 28. október 1932, Mojtín – † 15. december 2022, Bratislava) bol slovenský historik, odborník na stredoveké dejiny, spisovateľ, vysokoškolský pedagóg, bývalý politik a diplomat. Kučera patril k zakladateľskej generácii slovenskej vedeckej medievistiky.

 Životopis 
Kučera sa narodil v obci Mojtín v Strážovských vrchoch. Študoval postupne na gymnáziu piaristov v Trenčíne, krátko na gymnáziu v Nitre a v roku 1951 maturoval na Štátnom gymnáziu v Trenčíne. Vyštudoval slovenčinu a históriu na Filozofickej fakulte Slovenskej univerzity, resp. Univerzity Komenského (19511956),Matúš Kučera. In:  v roku 1955 tiež na Karlovej univerzite v Prahe. Po štúdiách v Prahe a Bratislave prednášal na FiF UK slovenské dejiny. V roku 1989 zriadil katedru slovenských dejín a stal sa jej vedúcim. 

V rokoch 19921993 bol ministrom školstva Slovenska za HZDS, v rokoch 19931998 veľvyslancom Slovenska v Chorvátsku, v rokoch 19971998 v Bosne a Hercegovine. Taktiež bol v roku 1992 zvolený za Stredoslovenský kraj, kandidujúc za stranu HZDS, za poslanca Snemovne národov Federálneho zhromaždenia ČSFR. V Snemovni bol predsedom poslaneckého klubu HZDS. Mal spolu s Michalom Kováčom a Romanom Zelenayom zásluhy na efektívnom zániku federácie a vzniku samostatného Slovenska pri hlasovaní FZ zo dňa 25. novembra 1992. V roku 1998 bol zvolený za generálneho riaditeľa Slovenského národného múzea, neskôr, až do roku 2008 pôsobil ako profesor histórie na Univerzite sv. Cyrila a Metoda v Trnave. V roku 2010 patril medzi ľudí presadzujúcich zachovanie jazdeckej sochy Svätopluka I. na nádvorí Bratislavského hradu. Na dôchodku žil v Bratislave.

 Hodnotenie iných historikov 
Slovenský historik a vedúci Katedry slovenských dejín na Filozofickej fakulte UK, profesor Martin Homza, takto hodnotí prácu Matúša Kučeru: 

"Ku všetkým uvedeným moderným metódam a postupom práce historika, ktoré Matúš Kučera ako prvý vôbec použil v slovenskej historiografii, potom treba priradiť ešte tradičné školenie v pomocných vedách historických. No a v neposlednom rade tiež výbornú znalosť latinčiny a iných jazykov, čo mu zas napomáhalo pristupovať k pramennému materiálu s patričným kritickým odstupom."

Ivan Mrva pozitívne hodnotí rozsah jeho diela, ale aj jeho pedagogické schopnosti:

"Rozsiahle dielo, ktoré po sebe zanechal, má trvalú platnosť a patrí medzi skvosty moderného slovenského dejepisectva. [...] Ako pedagóg vychoval niekoľko generácií historikov, archivárov i učiteľov dejepisu. Jeho vedomosti, rétorické schopnosti i smelé konštrukcie dokázali upútať, a tak prednáškové miestnosti mal vždy plné poslucháčov."

 Ocenenia 
 1998 – Rad Ľudovíta Štúra II. triedy
 2004 – Cena Jozefa Cígera Hronského
 2005 – Rad Ľudovíta Štúra I. triedy

 Dielo 
Knižné publikácie:
 1966 – Veľkomoravská ríša v obrazoch
 1974 – Slovensko po páde Veľkej Moravy
 1981 – Pater patriae: Zo starých slovenských a českých dejín
 1985 – Veľká Morava: Spoločnosť, kultúra, tradícia
 1985 – Slovensko v dobách stredovekých
 1986 – Postavy veľkomoravskej histórie
 1990 – Slovensko v obrazoch: História
 1993 – Slovensko na prahu novoveku
 2002 – Stredoveké Slovensko
 2002 – Slovensko okolo roku 1000
 2002 – Kalendár Jána z Lefantoviec
 2004 – Novoveké Slovensko
 2004 – Proglas: Konštantín Filozof
 2008 – Slovenské dejiny I.: Od príchodu Slovanov do roku 1526, 2. vydanie v roku 2011
 2009 – Bratislava a starí Slováci: O počiatkoch mesta a národa
 2010 – Kráľ Svätopluk
 2012 – State a články k slovenskému stredoveku

 Referencie 

 Externé odkazy 


Kategória:Osobnosti z Mojtína
Kategória:Slovenskí historici
Kategória:Slovenskí vysokoškolskí pedagógovia
Kategória:Slovenskí univerzitní profesori
Kategória:Slovenskí diplomati
Kategória:Slovenskí politici
Kategória:Politici ĽS-HZDS
Kategória:Ministri školstva, vedy, výskumu a športu Slovenskej republiky
Kategória:Poslanci Snemovne národov Federálneho zhromaždenia
Kategória:Veľvyslanci Slovenska v Chorvátsku
Kategória:Veľvyslanci Slovenska v Bosne a Hercegovine
Kategória:Vyučujúci na Filozofickej fakulte Univerzity Komenského v Bratislave
Kategória:Vyučujúci na Univerzite sv. Cyrila a Metoda v Trnave
Kategória:Absolventi Filozofickej fakulty Univerzity Komenského v Bratislave
Kategória:Absolventi Karlovej univerzity
Kategória:Držitelia Radu Ľudovíta Štúra II. triedy
Kategória:Držitelia Radu Ľudovíta Štúra I. triedy
Kategória:Generálni riaditelia Slovenského národného múzea